《赠狄鸣善捧檄迎母往金兰州就养》
元代·张昱

人子能不念其母，乌鸟哑哑犹返哺。十月怀娠乳抱劳，亦期仰事慰迟暮。

那知中道母子分，南望亲舍唯白云。伯也执殳在军旅，堂上消息空传闻。

将军命许迎就养，拜捧檄文喜无量。杭州万里到兰州，母见子如堕天上。

膝间乍见欢复悲，天河水流有合时。宜男草是别时草，老莱衣是别时衣。

只今四海车书一，人间万事真难必。十年戎马行陈间，子母团圞有今日。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。